Dayak, Iban Borneo
Tusun Ke-32 Sumpah Bunsu Bintang Banyak Tumu pagi nya Padang nusui ngagai nembiak iya pasal mimpi iya ti betemu enggau Bunsu Bintang Banyak. Ninga munyi nya, sida serumah nya pan sama tusah ati. Berengkah ari taun nya sida serumah sereta semua peturun Padang enda bulih padi lalu selalu nadai asi ke diempa. Meda baka nya sida bebagi tubuh lalu pindah. Sekeda nitihka Padang pindah ngagai Ulu Strap lalu berumah ba  Munggu Embawang. Sida ti bukai  ti enggai pindah agi begulai enggau bansa Dayak Sebaru. Sekeda bisi mega pindah ke menua sebelah kaki Tinting Kelingkang ba antara menua Sarawak-Kalimantan ke diatu. Di Ulu Strap, Pandang enggau bala peturun iya merinsa amai idup laban ti bumai pan enda bulih padi. Sida idup bepakaika lauk daun kayu, ikan enggau jelu babas. Enda lama udah nya sida pan pindah ke ili Sungai Strap nya lalu ngaga langkau ti endur sida bumai. Dia sida enda berumah panjai tang ngaga langkau nyemuah-nyemuah tang enda jauh ari pangan diri. Ari ili Sungai Strap sida pindah baru lalu rembus ba menua Batang Lingga. Dia mih sida merambu deka diau mendam lalu bumai betaun. Taja sida bagas sereta bebendar bumai, betanam betupi tang enda ga bulih padi. Bansa Dayak enda tentu ulih idup semina makai utai bukai aja kelimpah ari asi. Jaku Tangkan Bunsu Babi Enda lama udah nya Padang enggau nembiak iya pan pindah ari Lingga ke  menua ti dikumbai sida Pinang Mirah di antara Lingga enggau Sungai Sebuyau. Dia mih sida diau mendam bumai betaun. Taja sida bebendar agi gawa  tang agi mih enda bulih padi lalu merinsa mensena. Malam nya Padang mimpi betemu enggau Bunsu Babi ti ngasuh iya ninggalka menua Batang Lupar lalu pindah ke Sungai Saribas. Ba menua Rimbas mayuh pun mulung di Tanjong Banan. Pagi nya Padang nusui pasal mimpi iya ngagai bala nembiak iya. Sida setuju dibai Padang pindah ke Saribas. Datai di menua nya, amai mayuh ga pun mulung di Tanjong Banan. Sida pan berumah lalu bumai betaun di Paloh enggau Pusa. Sida enda berani mindah ke ulu Rimbas laban takut dikachau bansa Seru enggau bansa Baketan ti empu menua nya. Jenua enggau anak iya ti benama Ratih parai di Pusa. Udah nya Padang ngasuh anak iya Gunggu lalu diiring Pajih ke Skrang enggau Sungai Undup betemu enggau Jelian lalu nanya iya pasal musin bumai nanam padi enggau utai bukai. Maya nya Padang sereta bala nembiak iya matau Sungai Undai, iya nya pati Sungai Rimbas semak Pusa. Dia sida meda sungai nya penuh laban apat batang kayu bebesai, enda ulih endur merau. Nya alai sida enda ulih mudik ke ulu agi lalu ngetu ba Letong Beluchok. Ba Sungai Undai nya mayuh ikan tapah. Kenu ku cherita tuai, ikan tapah ba sungai nya besai-besai; bisi ti mesai bedil, bisi mega mesai perau sakai tiga puluh. Maya ti diau ba menua Sungai Undai nya, bansa Seru ti asal menua nya manah ga kaul enggau sida. Sida selalu dibantu bala Seru benih enggau leka utai ke tanam sida ba umai. Bansa Seru enda ngachau sida. Maya nya sida bepanggai ba mulung ke diempa sida, kena nganti asi. Kenu ku sida ke tuai, bansa Seru nya raban ti bepanggai ba mulung ke diempa sida. Engka nya kebuah mayuh mulung ditanam orang ba Tanjong Banan di Rimbas. Mati Ditabanka Ikan Tapah Hari seiti maya musin kemarau ai Sungai Undai langkang amai. Padang enggau bala nembiak iya pan nubai Sungai Undai. Maya nya Padang tepedaka seiku ikan tapah ti besai bendar pansut enda jauh ari perau iya. Iya pan numbuk ikan tapah nya ngena gansai ti ditanchang iya enggau tali ba punggung iya empu. Gansai iya lekat ba tubuh ikan nya lalu nabanka iya ke dalam ai ngili sungai Undai lalu ke Sungai Rimbas lalu terus ke Sungai Saribas nyentuk ke Lubok Sedebu. Ari nya ikan tapah nya nabanka bangkai Padang ke tanjung Lilin semak pasar Beladin ke diatu. Nya mih kebuah bansa Dayak Iban di Rimbas madah, semua tanah ba tebing kiba enggau kanan Sungai Saribas ari Tanjong Lilin ngagai Lubok Sedebu nya enggi sida. Ikan tapah ti udah naban lalu munuh Padang mega bisi disebut sida dalam leka Pengap munyi tu: Padang apai Duyah pan udah datai ditu,Parai ditabanka dungan ikan tapah,Bejanggut mirah ke jadam mau gempanang. Udah parai Padang, anak iya ti benama Gunggu nguluka nembiak iya betemu enggau tuai bansa Seru di Nanga Tawai.             “Bansa kami Dayak Iban deka berumah panjai lalu diau mendam ba menua kita ditu. Kami deka nirika rumah panjai enda jauh ari menua kita tu,” pia ku Gunggu. “Nadai nya salah. Kita tau diau mendam lalu bumai betaun nebing Sungai Rimbas betiban enggau Nanga Tawai. Jampat mih kita datai enggaika enda ampit kemarau; awakka kita Dayak ulih sereta kami Seru nugal tauka betambak ila,” ku timbal tuai bansa Seru nya. Sempekat Enggau Bansa Seru Udah berunding enggau bansa Seru, Gunggu pan mulaika diri ke  Letong Beluok, lalu madahka bala nembiak iya pasal sempekat iya enggau bansa Seru. Ninga munyi nya, lantang mih ati bansa Dayak Iban. Gunggu ngatur anak iya ti benama Garai nguluka nembiak iya pindah lalu diau semak bansa Seru di Tawai, Gunggu enggau bala nembiak iya pindah ke Nanga Jerai. Udah ti  betaun-taun diau mendam bumai betaun di menua nya. Bansa Dayak Iban pan nyau mayuh-semayuh. Bansa Seru di Rimbas pan pindah ke Krian lalu diau mendam ba kaki Bukit Tengalat  di ili Nanga Melupa. Siku agi peturun Padang ti benama Munan nguluka bala iya pindah ari Rimbas Ili  ke ulu agi lalu diau mendam di Nanga Luop. Taun keterubah sida diau mendam dia, sida bumai ba Nanga Sungai Babu. Lemai seiti lebuh Munan udah tembu gawa ba umai, iya pan mulaika diri ke rumah panjai sida empu. Ba tengah jalai iya meda seiku ular sawa ti besai amai benung melit lalu nyabut sepun kayu. “Apo…, nama sawa nya bungah-bungah mandangka pengering iya ngagai kitai. Peda nyau techabut pun kayu nya laban iya,” pia ku Munan. “Lapa dih?! Bunuh mih sawa nya,” ku iya madahka bala bakih. Nadai seiku berani mansang lalu munsuh sawa nya. Meda bala bakih iya nadai seiku berani mantap ular sawa nya, Munan mai semua sida besaup munuh sawa nya ambika bisi ke lauk sida lemai nya. Laba Ular Sawa Udah bulih ular sawa nya, Munan mupuk irau ati ke laba tauka burung ti baka nya. Lebuh nya Munan ninga pasal Apai Paau ti Ulu Skrang ti pandai pasal laba engggau burung ti baka nya. Nya alai, Munan pan ngasuh dua iku nembiak iya betanya ba Apai Paau pasal reti laba tauka burung nya. Sekumbang sida tu ti agi di ulu Skrang Munan enda ngasuh sida serumah turun ba umai sida empu. Datai nembiak Munan nya di Ulu Skrang, sida pan nusui pasal sida ke munuh ular sawa nya. “Nitihka penemu aku, burung nya enda bisa. Nadai ngawa. Utai nya nadai ngachau nyawa kita. Laba nya mih ulih muai semua sumpah Bunsu Bintang Banyak ti ngasuh kita ke peturun Padang lapar pungkang datai ke tujuh serak,” pia ku Apai Paau. “Udah tu ila kita mesti diau tujuh hari, enda tau gawa ba umai tauka ba endur bukai. Maya nya mega kita patut begawai lalu ngaga piring tujuh itu ti dienselan ngena tujuh iku babi bindu tujuh sepa. Udah gawai nya ila, nya baru peturun kita diau senang lantang.” Pemulai dua iku nembiak Munan nya ari Ulu Skrang, seduai pan nusui semua utai ti diasuh Apai Paau kereja Munan. Ninga munyi nya Munan pan berumban nirika gawai nitihka semua utai ti diasuh Apai Paau nya. Berengkah ari  nya Munan sereta semua nembiak iya pan diau senang lantang kaya raja, bulih padi, bulih reta tengkira.  Bemunsuh Enggau Bansa Seru Betaun-taun udah ti lepas sereta selamat ari sumpah Bunsu Bintang Banyak bala peturun Padang nya pan makin mayuh-semayuh, beranak telesak datai ke nyau lebih mayuh ari bansa Seru ti endang bansa asal menua nya. Meda baka nya bansa Seru pan nyau bisi ati dengki lalu munuh bala Munan ngena chara kayau anak. Meda utai baka nya bala Munan pan betesau madahka kaban belayan sida ari Skrang, Saribas lalu ngayau bansa Seru. Nya ti ngujungka sida belaya lalu bemunsuh enggau bansa Seru. Bansa Seru alah kayau lalu rari ke menua bukai lalu tanah sida nya diempu bala Munan. Udah nya makin mayuh bala Dayak Iban datai-sedatai ari dua iti menua nya nitihka Munan ngiga menua baru di Krian. Ari nanga Sungai Babu nya Munan matak bala iya pindah baru tunga ke Utara Barat lalu diau mendam di Melupa, pati kiba Sungai Krian.                         (Betampung ba Tusun Ke-33  minggu nyin ila) Nya mih pun laya Bunsu Petara enggau peturun Padang  nyentuk ke bansa Dayak Iban majak matau sereta ngiga menua baru nengeri Sarawak. Sumpah Bunsu Petara nya ba Iban ti peturun Padang amai nyadi tang bisi ga Bunsu Petara ti bukai kasih sereta sinu lalu nulung mandung Padang enggau bala anak telesak iya. (Benedict Sandin, 1994). Terima kasih ngagai kaban FB ti udah ngirumka mayuh gambar bansa Dayak Borneo. Engka bala pemacha bisi tanya tauka deka ngirum gambar ti releven ngagai aku tau giga aku ba lumur whtssp tu: 013 8325146    Ditulis Harry Usup Umbar (B.Sc  Hons. Human Development, UPM)   
See author's posts
